જકાર્તાઃ ઇન્ડોનેશિયામાં ચાલી રહેલી 18મી એશિયન ગેમ્સમાં સૌરભ ચૌધરીએ નિશાનબાજીમાં ગોલ્ડ મેડલ જીત્યો હતો. પુરુષોની શૂટિંગની રમતમાં ભારતે બે મેડલ જીત્યા હતા. 10 મીટર એર પિસ્તોલ હરીફાઈમાં સૌરભ ચૌધરીએ સુવર્ણ ચંદ્રક મેળવ્યો હતો, તો અભિષેક વર્માએ કાંસ્ય ચંદ્રક મેળવ્યો હતો. સૌરભ ચૌધરી તો હજી માત્ર 16 વર્ષનો છે, એણે 240.7ના સ્કોર સાથે નવો એશિયન ગેમ્સ રેકોર્ડ કર્યો છે અને ગોલ્ડ મેડલ મેળવ્યો છે. હરિયાણાના 29 વર્ષના અભિષેક વર્માએ 219.3 પોઇન્ટ્સના સ્કોર સાથે કાંસ્ય ચંદ્રક જીત્યો છે. સૌરભ ચૌધરી ઉત્તર પ્રદેશના મેરઠ જિલ્લાનો રહેવાસી છે. ઉત્તર પ્રદેશના મુખ્યમંત્રી યોગી આદિત્યનાથે સૌરભને રૂ. 50 લાખનું ઇનામ આપવાની અને નોકરી આપવાની જાહેરાત કરી છે.